ΑΠΟΦΑΣΗ ΤΗΣ ΕΠΙΤΡΟΠΗΣ

της 17ης Δεκεμβρίου 1999

για τη θέσπιση οικολογικών κριτηρίων σε ό,τι αφορά την εκχώρηση του κοινοτικού οικοσήματος σε ηλεκτρικά πλυντήρια ρούχων

[κοινοποιηθείσα υπό τον αριθμό Ε(1999) 4650]

(Κείμενο που παρουσιάζει ενδιαφέρον για τον ΕΟΧ)

(2000/45/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 880/92 του Συμβουλίου, της 23ης Μαρτίου 1992, σχετικά με ένα κοινοτικό σύστημα εκχώρησης οικοσήματος(1), και ιδίως τη δεύτερη υποπαράγραφο του άρθου 5 παράγραφος 1,

Εκτιμώντας τα ακόλουθα:

(1) η πρώτη υποπαράγραφος του άρθρου 5 παράγραφος 1 του κανονισμού (ΕΟΚ) αριθ. 880/92 προβλέπει τον καθορισμό των προϋποθέσεων εκχώρησης του κοινοτικού οικοσήματος ανά ομάδα προϊόντων·

(2) το άρθρο 10 παράγραφος 2 του κανονισμού (ΕΟΚ) αριθ. 880/92 αναφέρει ότι οι περιβαλλοντικές επιδόσεις ενός προϊόντος πρέπει να αξιολογούνται σε σχέση με τα ειδικά κριτήρια που ισχύουν για ομάδες προϊόντων·

(3) με την απόφαση 96/461/ΕΟΚ(2), η Επιτροπή προσδιόριζε οικολογικά κριτήρια για την εκχώρηση του κοινοτικού οικοσήματος στα ηλεκτρικά πλυντήρια ρούχων, απόφαση η οποία σύμφωνα με το άρθρο 3 αυτής, εξέπνευσε στις 30 Ιουνίου 1999·

(4) επιβάλλεται η έκδοση μιας νέας απόφασης με την οποία καθιερώνονται οικολογικά κριτήρια για την εν λόγω ομάδα προϊόντων·

(5) σε συμφωνία με το άρθρο 6 του κανονισμού (ΕΟΚ) αριθ. 880/92, η Επιτροπή ζήτησε τη γνώμη των κυριοτέρων ομάδων ενδιαφερομένων στους κόλπους ενός φόρουμ διαβούλευσης·

(6) τα μέτρα που θεσπίζονται στην εν λόγω απόφαση ευρίσκονται σε συμφωνία με τη γνώμη της επιτροπής του άρθρου 7 του κανονισμού (ΕΟΚ) αριθ. 880/92,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Με τον όρο ομάδα προϊόντων "ηλεκτρικά πλυντήρια" (στο εξής αποκαλούμενη "ομάδα προϊόντων") υπονοούνται:

οικιακά ηλεκτρικά πλυντήρια ρούχων εμπρόσθιας ή άνωθεν εισαγωγής, εξαιρουμένων των πλυντηρίων διπλού τυμπάνου και πλυντηρίων-στεγνωτηρίων.

Άρθρο 2

Οι περιβαλλοντικές επιδόσεις και η λειτουργικότητα χρήσεως της ομάδας προϊόντων θα αξιολογούνται σε σχέση με τα κριτήρια που εμφαίνονται στο παράρτημα.

Άρθρο 3

Ο ορισμός της ομάδας προϊόντων και τα κριτήρια της ομάδας προϊόντων τίθενται σε ισχύ από την ημερομηνία κοινοποίησης της παρούσας απόφασης μέχρι την 1η Δεκεμβρίου 2002. Αν, ωστόσο, την 1η Δεκεμβρίου 2002 δεν έχει εκδοθεί νέα απόφαση στην οποία θα δίδεται νέος ορισμός της ομάδας προϊόντων και νέα κριτήρια για αυτή την ομάδα προϊόντων, η περίοδος ισχύος που προαναφέρεται θα εκπνέει είτε την 1η Δεκεμβρίου 2003, είτε κατά την ημερομηνία έκδοσης μιας νέας απόφασης, όποια από αυτές τις δύο ημερομηνίες είναι προγενέστερη χρονικά.

Άρθρο 4

Για διοικητικούς λόγους ο κωδικός αριθμός που δίδεται στην ομάδα προϊόντων είναι το "001".

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 17 Δεκεμβρίου 1999.

Για την Επιτροπή

Margot WALLSTRÖM

Μέλος της Επιτροπής

(1) ΕΕ L 99 της 11.4.1992, σ. 1.

(2) ΕΕ L 191 της 1.8.1996, σ. 56.

ΠΑΡΑΡΤΗΜΑ

ΚΡΙΤΗΡΙΑ

ΠΛΑΙΣΙΟ

Για να μπορεί το προϊόν να τύχει οικο-σήματος, όπως ορίζεται στο άρθρο 1, πρέπει να πληροί τα κριτήρια του παρόντος παραρτήματος. Ενδεχομένως μπορούν να χρησιμοποιηθούν άλλες μέθοδοι δοκιμασίας, όπου η ισοδυναμία τους γίνεται δεκτή από τον αρμόδιο φορέα τον επιφορτισμένο με την αξιολόγηση της αίτησης.

Συνιστάται στους αρμόδιους φορείς να εφαρμόζουν αναγνωρισμένα διαχειριστικά συστήματα για το περιβάλλον, όπως λόγου χάρη το EMAS ή το ISO 14001, κατά την αξιολόγηση των αιτήσεων και την παρακολούθηση της συμβατότητάς τους προς τα κριτήρια του παρόντος παραρτήματος (Σημείωση: δεν επιβάλλεται η εφαρμογή τέτοιων διαχειριστικών συστημάτων).

Τα εν λόγω κριτήρια αποσκοπούν ειδικότερα στη:

- μείωση των περιβαλλοντικών ζημιών ή κινδύνων που απορρέουν από τη χρήση ενέργειας (αναθέρμανση της ατμόσφαιρας, όξινες βροχές, εξάντληση μη ανανεώσιμων πόρων) με την ελάττωση της ενεργειακής κατανάλωσης,

- μείωση των περιβαλλοντικών ζημιών που προέρχονται από τη χρήση φυσικών πόρων, με τον περιορισμό της κατανάλωσης νερού,

- μείωση των περιβαλλοντικών ζημιών που προκαλούνται από τη χρήση φυσικών πόρων, με την ενθάρρυνση της ανακυκλωσιμότητας,

- μείωση της ρύπανσης των υδάτων, συμβάλλοντας στον περιορισμό της κατανάλωσης απορρυπαντικών,

- και στη μείωση των ηχητικών εκπομπών.

Τα κριτήρια αυτά ενθαρρύνουν την εφαρμογή ορθών πρακτικών και ενισχύουν τη συνειδητοποίηση των καταναλωτών σε θέματα περιβάλλοντος. Επιπλέον, η επισήμανση των πλαστικών εξαρτημάτων των συσκευών υποβοηθά την ανακύκλωση των συσκευών.

ΒΑΣΙΚΑ ΚΡΙΤΗΡΙΑ

1. Ενεργειακές επιδόσεις

Οι συσκευές θα χρησιμοποιούν ηλεκτρική ενέργεια ανά χιλιόγραμμο ρούχων για πλύσιμο ίση ή λιγότερη από 0,17 kWh, με βάση την προδιαγραφή ΕΝ 60456:1999, εφαρμόζοντας τον ίδιο βασικό κύκλο βαμβακερών σε 60 °C, όπως υποδεικνύεται στην οδηγία 95/12/ΕΚ(1).

Ο ενδιαφερόμενος παρέχει αντίγραφο του τεχνικού φακέλου που αναφέρεται στο άρθρο 2 παράγραφος 1 της οδηγίας 95/12/ΕΚ της Επιτροπής. Ο φάκελος αυτός περιλαμβάνει εκθέσεις τριών τουλάχιστον μετρήσεων ενεργειακής κατανάλωσης που έχουν εκτελεσθεί με βάση την προδιαγραφή ΕΝ 60456:1999, και εφαρμόζοντας τον ίδιο βασικό κύκλο βαμβακερών σε 60 °C, όπως είχε επιλεγεί στην οδηγία 95/12/ΕΚ. Ο μέσος αριθμητικός όρος των μετρήσεων αυτών πρέπει να είναι ίσος ή κατώτερος του παραπάνω ορίου. Το νούμερο που αναγράφεται στην ετικέτα ενέργειας δεν πρέπει να είναι κατώτερο από την εν λόγω μέση τιμή και η κλάση ενεργειακής απόδοσης που αναγράφεται στην ετικέτα ενέργειας πρέπει να αντιστοιχεί προς τη μέση αυτή τιμή.

Σε περίπτωση ελέγχου επαλήθευσης, που δεν ζητείται κατά την υποβολή της αίτησης, οι αρμόδιοι φορείς εφαρμόζουν τις ανοχές και τις διαδικασίες πού προσδιορίζονται στην ΕΝ 60456:1999.

2. Κατανάλωση νερού

Η συσκευή πρέπει να χρησιμοποιεί δώδεκα λίτρα νερού το ανώτερο ανά χιλιόγραμμο ρούχων με βάση την προδιαγραφή ΕΝ 60456:1999, χρησιμοποιώντας τον ίδιο βασικό κύκλο βαμβακερών σε 60 °C, όπως προτείνεται στην οδηγία 95/12/ΕΚ.

Ο ενδιαφερόμενος παρέχει αντίγραφο του τεχνικού φακέλου που αναφέρεται στο άρθρο 2 παράγραφος 1 της οδηγίας 95/12/ΕΚ. Ο φάκελος αυτός περιλαμβάνει εκθέσεις τριών τουλάχιστον μετρήσεων κατανάλωσης νερού που έχουν εκτελεσθεί με βάση την προδιαγραφή ΕΝ 60456:1999, και εφαρμόζοντας τον ίδιο βασικό κύκλο βαμβακερών σε 60 °C, όπως είχε επιλεγεί στην οδηγία 95/12/ΕΚ. Ο μέσος αριθμητικός όρος των μετρήσεων αυτών πρέπει να είναι ίσος ή κατώτερος του παραπάνω ορίου. Το νούμερο που αναγράφεται στην ετικέτα ενέργειας δεν πρέπει να είναι κατώτερο από την ενλόγω μέση τιμή.

Σε περίπτωση ελέγχου επαλήθευσης, που δεν ζητείται κατά την υποβολή της αίτησης, οι αρμόδιοι φορείς εφαρμόζουν τις ανοχές και τις διαδικασίες που προσδιορίζονται στην ΕΝ 60456:1999.

3. Φυγοκεντρικό στίψιμο: απόδοση

Το μηχάνημα πρέπει να επιτυγχάνει κατάλοιπο υγρασία (αναφέρεται επίσης ως D ή περιεκτικότητα νερού μετά από στίψιμο) μικρότερη του 54 % στη δοκιμή της προδιαγραφής ΕΝ 60456:1999, εφαρμόζοντας τον ίδιο βασικό κύκλο βαμβακερών σε 60 °C, όπως υποδεικνύεται στην οδηγία 95/12/ΕΚ.

Έτσι, η απόδοση στιψίματος της συσκευής θα είναι της κλάσεως Α ή Β, όπως καθορίζεται στην οδηγία 95/12/ΕΚ παράρτημα IV.

Ο ενδιαφερόμενος παρέχει αντίγραφο του τεχνικού φακέλου που αναφέρεται στο άρθρο 2 παράγραφος 1 της οδηγίας 95/12/ΕΚ. Ο φάκελος αυτός περιλαμβάνει εκθέσεις τριών τουλάχιστον μετρήσεων φυγοκεντρικού στιψίματος που έχουν εκτελεσθεί με βάση την προδιαγραφή ΕΝ 60456:1999, και εφαρμόζοντας τον ίδιο βασικό κύκλο βαμβακερών σε 60 °C, όπως είχε επιλεγεί στην οδηγία 95/12/ΕΚ. Ο μέσος αριθμητικός όρος των μετρήσεων αυτών πρέπει να είναι ίσος ή κατώτερος του παραπάνω ορίου. Η κλάση απόδοσης του στιψίματος που αναγράφεται στην ετικέτα ενέργειας πρέπει να αντιστοιχεί στη μέση αυτή τιμή.

Σε περίπτωση ελέγχου επαλήθευσης, που δεν ζητείται κατά την υποβολή της αίτησης, οι αρμόδιοι φορείς εφαρμόζουν τις ανοχές και τις διαδικασίες που προσδιορίζονται στην ΕΝ 60456:1999.

4. Θόρυβος

Ο αερομεταφερόμενος ακουστικός θόρυβος της συσκευής, μετρούμενος ως ηχητική ισχύς, δεν θα υπερβαίνει το LWAd 56 dB (Α) κατά τη διάρκεια του πλυσίματος ή το LWAd 76 dB (Α) κατά τη διάρκεια του φυγοκεντρικού στιψίματος, μετρούμενα με βάση την προδιαγραφή ΕΝ 60456:1999, εφαρμόζοντας τον ίδιο βασικό κύκλο βαμβακερών σε 60 °C, όπως προτείνεται στην οδηγία 95/12/ΕΚ.

Στοιχεία σχετικά με το ηχητικό επίπεδο της μηχανής παρέχονται με σαφώς ευκρινή τρόπο στον καταναλωτή. Αυτό γίνεται με την αναγραφή των πληροφοριών αυτών στην ετικέτα ενέργειας για τα ηλεκτρικά πλυντήρια ρούχων.

Ο ενδιαφερόμενος παρέχει αντίγραφο του τεχνικού φακέλου που αναφέρεται στο άρθρο 2 παράγραφος 1 της οδηγίας 95/12/ΕΚ. Ο φάκελος αυτός περιλαμβάνει εκθέσεις τριών τουλάχιστον μετρήσεων θορύβου που έχουν εκτελεσθεί με βάση την προδιαγραφή ΕΝ 60456:1999, και εφαρμόζοντας τον ίδιο βασικό κύκλο βαμβακερών σε 60 °C, όπως είχε επιλεγεί στην οδηγία 95/12/ΕΚ. Ο αναφερόμενος θόρυβος κατά τη διάρκεια του πλυσίματος και του στιψίματος θα προκύπτει από τις εν λόγω μετρήσεις όπως ορίζεται στις διατάξεις της ΕΝ 60456:1999 (ενδεχομένως παρέκκλιση του παραγωγού ύψους <= 5 %), οι δε μετρήσεις αυτές δεν θα είναι ανώτερες από τα προαναφερόμενα όρια, πρέπει δε να αναγράφονται στην ετικέτα ενέργειας.

Σε περίπτωση ελέγχου επαλήθευσης, που δεν ζητείται κατά την υποβολή της αίτησης, οι αρμόδιοι φορείς εφαρμόζουν τις ανοχές και τις διαδικασίες που προσδιορίζονται στην ΕΝ 60456:1999.

5. Πρόληψη υπερβολικής χρήσης απορρυπαντικών

Η συσκευή θα φέρει ευκρινείς ογκομετρικές ή/και σταθμικές ενδείξεις στο σύστημα εισαγωγής απορρυπαντικών ώστε να μπορεί ο χρήστης να προσαρμόζει την ποσότητα των χρησιμοποιουμένων απορρυπαντικών ανάλογα με τον τύπο και την ποσότητα των ρούχων και επίσης ανάλογα με το βαθμό ρύπανσής τους.

Ο ενδιαφερόμενος πιστοποιεί τη συμβατότητα του προϊόντος του προς τις εν λόγω απαιτήσεις.

ΠΡΟΣΘΕΤΑ ΚΡΙΤΗΡΙΑ

6. Σχεδιασμός των συσκευών

Το μηχάνημα θα φέρει ευκρινείς ενδείξεις με τις οποίες θα προσδιορίζονται οι ενδεδειγμένες ρυθμίσεις ανάλογα με τον τύπο των ρούχων αλλά και με τις οδηγίες πλυσίματος.

Η μηχανή θα φέρει ευκρινείς ενδείξεις όπου θα διευκρινίζονται τα προγράμματα και οι επιλογές εξοικονόμησης ενέργειας και νερού.

Ο ενδιαφερόμενος πιστοποιεί τη συμβατότητα του προϊόντος του προς τις εν λόγω απαιτήσεις.

7. Οδηγίες χρήσεως

Η συσκευή θα συνοδεύεται από εγχειρίδιο οδηγιών το οποίο μεταξύ άλλων θα παρέχει οδηγίες για τη σωστή περιβαλλοντική χρήση και ιδιαίτερες συστάσεις για την καλύτερη δυνατή αξιοποίηση ενέργειας, νερού και απορρυπαντικών κατά τη λειτουργία της συσκευής. Το εν λόγω εγχειρίδιο θα περιλαμβάνει:

α) στο εξώφυλλο ή στην πρώτη σελίδα το εξής κείμενο: "οδηγίες για την ελαχιστοποίηση περιβαλλοντικών επιπτώσεων στο παρόν εγχειρίδιο"·

β) αν η μηχανή έχει σύστημα πλήρωσης θερμού ύδατος, σύσταση ότι η χρήση του συστήματος αυτού μπορεί να εξοικονομήσει ενέργεια και σχετικές εκπομπές, αν το νερό θερμανθεί με ηλιακή ενέργεια, με αστική θέρμανση, με μοντέρνα εγκατάσταση φυσικού αερίου ή σύστημα θέρμανσης με λάδι ή θέρμανση συνεχούς ροής με φυσικό αέριο. Ο χρήστης πρέπει να ενημερώνεται ότι ο σωλήνας μεταξύ παροχής θερμού ύδατος και ηλεκτρικού πλυντηρίου πρέπει να είναι βραχύς και καλά μονωμένος·

γ) σύσταση χρησιμοποίησης της συσκευής με πλήρες φορτίο ρούχων, όσο είναι δυνατόν·

δ) σύσταση περί υπάρξεως στην αγορά μοντέρνων, οικολογικά φιλικών απορρυπαντικών, όπως π.χ. πυκνών απορρυπαντικών·

ε) σύσταση για χρησιμοποίηση διαφορετικών δόσεων απορρυπαντικού, ανάλογα με τη σκληρότητα του νερού, τον τύπο και την ποσότητα του φορτίου ρούχων και τον βαθμό ρύπανσής τους (π.χ.: μισή ποσότητα ρούχων για πλύσιμο χρειάζεται λιγότερο απορρυπαντικό). Θα πρέπει τα στοιχεία αυτά να αναγράφονται στις ενδείξεις δοσομέτρησης απορρυπαντικού·

στ) σύσταση για το κατάλληλο ταίριασμα των ρούχων, για τις κατάλληλες θερμοκρασίες πλυσίματος ανάλογα με τον τύπο των ρούχων, αναφέροντας επίσης ότι στις περισσότερες περιπτώσεις το πλύσιμο σε υψηλότερες θερμοκρασίες δεν χρειάζεται πια όταν χρησιμοποιούνται μοντέρνα απορρυπαντικά, όπως πυκνά απορρυπαντικά και μοντέρνα ηλεκτρικά πλυντήρια·

ζ) στοιχεία σχετικά με την κατανάλωση ενέργειας και νερού των ηλεκτρικών πλυντηρίων για διάφορες ρυθμίσεις θερμοκρασιών και διάφορες ρυθμίσεις φορτίου ρούχων, που επιτρέπουν στον καταναλωτή να επιλέγει το κατάλληλο πρόγραμμα ώστε να χρησιμοποιεί λιγότερη ενέργεια και νερό·

η) σύσταση για το σβήσιμο του ηλεκτρικού πλυντηρίου αφού τελειώσει τον κύκλο του, λόγω ενδεχομένων απωλειών ενέργειας. Το εγχειρίδιο οδηγιών θα πρέπει να αναφέρει τον χρόνο που χρειάζεται για την περάτωση των προσφερομένων προγραμμάτων·

θ) πληροφορίες για την κατανάλωση ηλεκτρισμού κατά τις εξής φάσεις: συσκευή σβηστή, συσκευή σε φάση προγραμματισμού, συσκευή σε τέλος προγράμματος·

ι) σύσταση για την αποφυγή προπλυσίματος στη μηχανή όπου αυτό είναι δυνατό·

ια) σύσταση για την κατάλληλη συντήρηση του ηλεκτρικού πλυντηρίου, περιλαμβανομένου τακτικού καθαρισμού φίλτρων και αντλιών και απομάκρυνσης καταλοίπων·

ιβ) σύσταση για τη σωστή εγκατάσταση της συσκευής και την ελαχιστοποίηση των θορύβων·

ιγ) ενημέρωση περί του ότι άγνοια των προαναφερομένων θεμάτων μπορεί να οδηγήσει σε μεγαλύτερη κατανάλωση ενέργειας, νερού ή/και απορρυπαντικών και έτσι να αυξηθούν οι δαπάνες λειτουργίας και να υποβαθμιστούν οι επιδόσεις της συσκευής·

ιδ) οδηγίες περί του τρόπου με τον οποίο ο καταναλωτής μπορεί να επωφεληθεί από προσφορά του κατασκευαστή για την εν καιρώ απόσυρση της συσκευής.

Ο ενδιαφερόμενος δηλώνει τη συμμόρφωση του προϊόντος του με τις εν λόγω απαιτήσεις και παρέχει αντίγραφο του εγχειριδίου οδηγιών στον αρμόδιο φορέα που αξιολογεί την αίτηση.

8. Απόσυρση και ανακύκλωση

α) Ο κατασκευαστής αναλαμβάνει ατελώς την απόσυρση της συσκευής, για την ανακύκλωση αυτής και των εξαρτημάτων της που έχουν τοποθετηθεί από τον ίδιο ή από κάποια εξουσιοδοτημένη εταιρεία, εξαιρουμένων των ηλεκτρικών πλυντηρίων που δεν είναι πλήρη ή περιέχουν εξαρτήματα μη ανήκοντα στη συσκευή·

β) πλαστικά εξαρτήματα βαρύτερα των 50 γραμμαρίων θα φέρουν μόνιμη επισήμανση του υλικού, σε συμμόρφωση με την προδιαγραφή ISO 11469. Η απαίτηση αυτή δεν ισχύει για εξωθημένα πλαστικά εξαρτήματα·

γ) πλαστικά εξαρτήματα βαρύτερα των 25 γραμμαρίων δεν θα περιέχουν τα εξής επιβραδυντικά πυρός:

>ΘΕΣΗ ΠΙΝΑΚΑ>

δ) πλαστικά εξαρτήματα βαρύτερα των 25 γραμμαρίων δεν θα περιέχουν επιβραδυντικά πυρός ή παρασκευάσματα περιέχοντα ουσίες που είναι ή μπορεί να χαρακτηρισθούν με τις ενδείξεις κινδύνου R45 (μπορεί να προκαλέσει καρκίνο), R46 (μπορεί να προκαλέσει γενετικές βλάβες), R50 (πολύ τοξικό στους υδρόβιους οργανισμούς), R51 (τοξικό στους υδρόβιους οργανισμούς), R52 (επιβλαβές στους υδρόβιους οργανισμούς), R53 (μπορεί να προκαλέσει μακροπρόθεσμες ανεπιθύμητες ενέργειες στο υδάτινο περιβάλλον), R60 (μπορεί να βλάψει τη γονιμότητα) ή R61 (μπορεί να προκαλέσει βλάβες στο έμβρυο), ή όποιους συνδυασμούς των ενδείξεων κινδύνου των προαναφερομένων χαρακτηρισμών κινδύνου, όπως ορίζεται στην οδηγία 67/548/ΕΟΚ του Συμβουλίου(2), η οποία τροποποιήθηκε με την οδηγία 98/98/ΕΚ της Επιτροπής(3).

Η εν λόγω απαίτηση δεν ισχύει για επιβραδυντικά πυρός τα οποία κατά την προσθήκη τους μεταβάλλουν τη χημική τους σύσταση ώστε να μην χρειάζονται πλέον επισήμανση με καμία από τις ενδείξεις κινδύνου R που αναφέρονται παραπάνω, και όταν λιγότερο από το 0,1 % του επιβραδυντικού πυρός στο εξεταζόμενο εξάρτημα παραμένει με τη μορφή που είχε πριν από την προσθήκη του·

ε) ο κατασκευαστής κατά τον σχεδιασμό της, λαμβάνει υπόψη τις ανάγκες αποσυναρμολόγησης της συσκευής, ελέγχει την αποσυναρμολόγηση των ηλεκτρικών πλυντηρίων, παρέχει δε και κάποιο έντυπο αποσυναρμολόγησης. Μεταξύ άλλων, στο έντυπο αυτό πιστοποιείται ότι:

- οι συνδεσμολογίες εντοπίζονται εύκολα και βρίσκονται σε προσιτό μέρος,

- τα ηλεκτρονικά εξαρτήματα εντοπίζονται εύκολα και εύκολα αποσυνδέονται,

- το προϊόν δεν παρουσιάζει δυσκολίες αποσυναρμολόγησης με τη χρήση κοινών συνήθων εργαλείων,

- υπάρχει διαχωρισμός ασυμβιβάστων και επικινδύνων υλικών.

Ο ενδιαφερόμενος βεβαιώνει τη συμβατότητα του προϊόντος του σε σχέση με τις προαναφερόμενες απαιτήσεις. Ο ενδιαφερόμενος διαβιβάζει στον αρμόδιο φορέα που αξιολογεί την αίτηση, αντίγραφο του εντύπου αποσυναρμολόγησης. Ο ενδιαφερόμενος ή/και ο προμηθευτής ή οι προμηθευτές του, ανάλογα, αναφέρουν στον αρμόδιο φορέα ποια επιβραδυντικά πυρός έχουν χρησιμοποιηθεί, αν έχουν χρησιμοποιηθεί, κατά την κατασκευή πλαστικών εξαρτημάτων βαρύτερων από 25 γραμμάρια.

9. Διάρκεια ζωής

Ο κατασκευαστής παρέχει εμπορική εγγύηση λειτουργίας του ηλεκτρικού πλυντηρίου για τουλάχιστον δύο χρόνια. Η εν λόγω εγγύηση θα ισχύει από την ημερομηνία παράδοσης στον πελάτη.

Προσφέρεται εγγύηση διάθεσης των καταλλήλων εξαρτημάτων για δώδεκα χρόνια μετά από τη χρονική στιγμή παύσης της παραγωγής.

Ο ενδιαφερόμενος δηλώνει τη συμβατότητα του προϊόντος του προς τις εν λόγω απαιτήσεις.

ΤΗΡΗΣΗ ΚΡΙΤΗΡΙΩΝ ΛΕΙΤΟΥΡΓΙΑΣ

10. Επιδόσεις πλυσίματος

Η συσκευή πρέπει να επιτυγχάνει δείκτη επιδόσεων σε πλύσιμο ανώτερο του 1,00 της δοκιμής ΕΝ 60456:1999, εφαρμόζοντας τον ίδιο βασικό κύκλο βαμβακερών σε 60 °C που υποδεικνύεται από την οδηγία 95/12/ΕΚ.

Έτσι οι επιδόσεις πλυσίματος της συσκευής θα είναι της κλάσεως Α ή Β, όπως προσδιορίζεται στην οδηγία 95/12/ΕΚ παράρτημα IV.

Ο ενδιαφερόμενος παρέχει αντίγραφο του τεχνικού φακέλου που αναφέρεται στο άρθρο 2 παράγραφος 1 της οδηγίας 95/12/ΕΚ. Ο φάκελος αυτός περιλαμβάνει εκθέσεις τριών τουλάχιστον μετρήσεων των επιδόσεων πλυσίματος που έχουν εκτελεσθεί με βάση την προδιαγραφή ΕΝ 60456:1999, και εφαρμόζοντας τον ίδιο βασικό κύκλο βαμβακερών σε 60 °C, όπως είχε επιλεγεί στην οδηγία 95/12/ΕΚ. Ο μέσος αριθμητικός όρος των μετρήσεων αυτών πρέπει να είναι ανώτερος του παραπάνω ορίου. Η κλάση επιδόσεων πλυσίματος που αναγράφεται στην ετικέτα ενέργειας πρέπει να αντιστοιχεί στη μέση αυτή τιμή.

Σε περίπτωση ελέγχου επαλήθευσης, που δεν ζητείται κατά την υποβολή της αίτησης, οι αρμόδιοι φορείς εφαρμόζουν τις ανοχές και τις διαδικασίες που προσδιορίζονται στην ΕΝ 60456:1999.

ΕΝΗΜΕΡΩΣΗ ΚΑΤΑΝΑΛΩΤΩΝ

11. Ενημέρωση καταναλωτών

Το ακόλουθο κείμενο θα αναγράφεται κατά τρόπο ευκρινώς ορατό από τους καταναλωτές (κοντά στην ετικέτα, όπου είναι δυνατό). "Το παρόν προϊόν φέρει το οικο-σήμα της Ευρωπαϊκής Ένωσης αφού κυρίως εξοικονομεί ενέργεια και νερό, παρουσιάζει αυξημένη διάρκεια ζωής, μπορεί να ανακυκλωθεί, να επισκευασθεί και να αποσυρθεί κατά τρόπο περιβαλλοντικά σωστό."

Ο ενδιαφερόμενος δηλώνει τη συμβατότητα του προϊόντος του προς τις εν λόγω απαιτήσεις.

(1) ΕΕ L 136 της 21.6.1995, σ. 1.

(2) ΕΕ 196 της 16.8.1967, σ. 1.

(3) ΕΕ L 355 της 30.12.1998, σ. 1.